  Анжелика Тихонова корреспондент Удмурт кылэз тодӥсь 9-11 классъёсын дышетскисьёсты но колледжъёсысь, университетъёсысь студентъёсты покчиослы литератураез ӟучысь удмурт кылэ берыктонъя «Лулчеберет выж: ӟуч - удмурт» вожвылъяськонэ пыриськыны ӧтё. Со сярысь вожвылъяськонлэн сайтаз ивортэмын. Вожвылъяськонэ пыриськись одӥг яке кӧня ке берыктон лэсьтыны быгатэ. Ужъёс текстлэн секытэзъя ньыль уровеньлы люкемын, котькудаз куинь вормись луоз  Берыктоно текстъёс вожвылъяськонлэн  интыямын, мукетъёссэ уз дунъялэ. Текстлэн оглом быдӟалаез ӧжытсэ 1 сюрс печатлан пус луыны кулэ. Ужъёсты Удмуртиысь Дышетонэз азинтонъя институтысь Тьютор практикаосты азинтонъя центрлэн кивалтӥсез Андрей Клементьев, Москваысь Горький нимо литературая институтысь кылысь кылэ чеберлыко берыктонъя кафедралэн доцентэз, чеберлыко литератураез кылысь кылэ берыктӥсь, критик, литературовед, кылосбур тодосъя кандидат Вера Пантелеева, филолог, кылысь кылэ берыктӥсь, блогер, журналист, фин кыллы дышетӥсь Лукерья Шихова но гожъяськись, журналист, «Удмурт дунне» газетлэн валтӥсь редакторезлэн воштӥсез Елена Миннигараева дунъялозы. Удмуртиын вожвылъяськонэз огез радъясь философияя доктор, кыккылолыкъя ӧнерчи Лариса Широбокова луэ. Ужрадлы Удмуртиысь йӧскалык политикая министерство, «Удмурт Кенеш» огазеяськон но Калыкъёслэн эшъяськон юртсы дурбасьто. Вожвылъяськонэ пыриськон понна туэ 31-тӥ южтолэзёзь куриськон келяно. Нош 1-2 оштолэзе дась ужъёсты радъясьёслэн вотэсбамазы поттоно. Вань куронъёсын пыр-почгес тодматскыны  луэ. Вормисьёсты туэ 26-тӥ куартолэзе шараялозы. Котькуд пыриськисьлы сертификат, вормисьёслы дипломъёс но кузьымъёс сётозы. Тегъёс: Мерлык Литература Удмуртия вожвылъяськон пиналъёс удмуртъёс удмурткыл 100ар  